Podmanický, Ján, poslanec NR SR (2015-01-28):
Ďakujem za slovo. Vážená pani podpredsedníčka, vážení kolegovia, ja len veľmi krátko budem reagovať na niektoré z vystúpení, ktoré zazneli v predchádzajúcich minútach. V prvom rade chcem povedať, že ten, kto si prečítal odôvodnenie pána prezidenta, ktorým vrátil navrhovaný zákon, tak, respektíve schválený zákon, tak musel byť sklamaný tým, ako málo argumentov bolo v tomto odôvodnení použitých. Zaznievali tam všeobecné frázy o tom, ako sa zhorší zamestnanosť, ale to je celé. Chcem povedať, že pán prezident nevyužil svoju možnosť podať konkrétne pripomienky, ktoré by odstránili povedzme určité jeho výhrady, ktoré majú skôr technický charakter, voči schválenej novele Zákonníka práce. Pán prezident to neurobil, zjednodušil si robotu a navrhol vrátiť Zákonník práce ako celok. Vyšiel tým v ústrety požiadavkám zamestnávateľov, s ktorými sa pán prezident stretol. Chcem len uviesť tým, ktorí počúvate, že pán prezident sa nestretol so zástupcami zamestnancov, nevypočul si argumenty tých ľudí, ktorých to otrocké zneužívanie agentúr dočasného zamestnávania naozaj ťažko sužovalo, s tými ľuďmi sa nestretol. Ak pán prezident deklaruje sociálny záujem, alebo nejaký sociálny cit, tak mal v zmysle hľadania spravodlivosti vytvoriť priestor, pozvať zástupcov zamestnancov, alebo aj konkrétnych ľudí, ktorých sa dotklo zneužívanie dočasného prideľovania. Mal si vypočuť aj ich názory, aby si vytvoril objektívny názor a aby mohol tak formulovať svoje pripomienky vo svojom rozhodnutí. Pán prezident to neurobil, čo je škoda, a myslím si, že to troška vrhá tieň na jeho deklarovanú snahu o pomoc tým najbiednejším. Takže také argumenty, ktoré tam použil, všeobecné, že sa zhoršujú podmienky pre zamestnávanie, to sú také všeobecné argumenty, ktoré sa nedajú nijakým spôsobom dokázať ani potvrdiť, ale veľmi dobre znejú. V konečnom dôsledku sám pán prezident pomohol tomu, že sa zhoršili podmienky pre podnikateľov na Slovensku, tým, aký postoj zaujíma k sankciám voči Rusku, čo dnes napríklad firma ECO v Martine celkom jasne povedala, že práve obmedzenie trhov na východe spôsobilo prepúšťanie stoviek zamestnancov, úspešnej, kvalitnej firmy. Takže aj tu treba možno upriamiť pozornosť pána prezidenta, či aj postoj v týchto geopolitických otázkach nie je na škodu slovenských podnikateľov a slovenských zamestnávateľov. Veľmi ľahko je to zhodiť na Zákonník práce, ktorý pripravila zlá vláda SMER-u, lebo za všetko zlé na Slovensku aj v Európe môže len ten zlý SMER. Takže v tomto smere ja som sklamaný z prístupu pána prezidenta, ako sa jednoznačne a vehementne zastal novodobých otrokárov. Je to veľmi smutné. Ja verím, že sa pán prezident len pomýlil a že sa to nebude opakovať. Čo sa týka vystúpení pána poslanca Brocku, no, bolo to len plno urážok, žiaden racionálny dôvod, zasa len foskula o zlom SMER-e, o zlom Zákonníku práce, ktorý má vplyv na trh práce, pričom štatistiky ukazujú presný opak. Práve pri liberálnom Zákonníku práce klesala zamestnanosť, stúpala nezamestnanosť, naopak, po prijatí Zákonníka práce... (Reakcia z pléna.) Pán poslanec, ak chcete, mohli ste vystúpiť, ja som vám do reči nikdy neskákal, tak mi, prosím, pán poslanec Poliačik, neskáčte do reči. Vy ste veľký obhajca slobody prejavu a slobody slova, rešpektujte, ja rozprávam a vy mi skáčete do reči. (Reakcia z pléna.) Ja viem, pán poslanec, ale skákať do reči je neslušné, buďte natoľko tolerantný a vypočujte si môj názor. Ja som vám nikdy v živote váš názor nebral. Aj keď som s ním väčšinou nesúhlasil, váš názor som vám nebral, prosím, ako kovaný liberál rešpektujte môj slobodný názor v demokratickej spoločnosti. (Prerušenie vystúpenia predsedajúcou.)